12.pielikums

Ministru kabineta 2013.gada \_\_\_.\_\_\_\_\_\_\_\_\_

noteikumiem Nr.\_\_\_\_\_\_

**Ģimenes ārsta māsas(-u) un ārsta palīga(-u) (feldšera(-u)) darba apjoms un darbības nodrošināšanas maksājuma aprēķināšanas kārtība**

1. Ģimenes ārsta darba vietā vai ģimenes ārsta darbības pamatteritorijā strādājošas māsas(-u) un ārsta palīga(-u) (feldšera) pamatuzdevumi, pildot ģimenes ārsta uzdevumus slimību diagnostikā, ārstēšanā un profilaksē:

1.1. izglītot pacientus un viņu piederīgos veselības veicināšanas un veselības aprūpes jomā, tai skaitā sniegt reproduktīvās un ģimenes plānošanas konsultācijas, konsultēt vecākus par jaundzimušo, zīdaiņu un bērnu attīstību un krūts barošanas jautājumiem;

1.2. sniegt informāciju par saslimšanas riska faktoriem;

1.3. sekot profilaktisko apskašu programmas izpildei;

1.4. piedalīties pacientu veselības aprūpes un sociālo jautājumu koordinēšanā un risināšanā;

1.5. sadarbībā ar ģimenes ārstu veikt pacientu aprūpi ārsta darba vietā un, ja nepieciešams, arī pacientu aprūpi mājas apstākļos;

1.6. veikt ģimenes ārsta noteiktās procedūras ārsta darba vietā, tajā skaitā injekcijas ādā, zemādā, intramuskulāri un intravenozi, un, ja nepieciešams, arī mājas apstākļos;

1.7. sadarbībā ar ģimenes ārstu sastādīt un īstenot vakcinācijas kalendāru;

1.8. veikt riska grupu izvērtēšanu un novērošanu pēc individuālas shēmas;

1.9. sniegt pirmo un neatliekamo medicīnisko palīdzību, nodrošināt pirmsārsta palīdzību darba laikā;

1.10. dokumentēt veikto veselības aprūpi medicīniskajā un uzskaites dokumentācijā;

1.11. nodrošināt medicīniskās un uzskaites dokumentācijas uzglabāšanu un nepieejamību personām, kas nav saistītas ar pacientu aprūpi un ārstēšanu;

1.12. veicināt pacientu pašaprūpes spējas, informējot pacientu un viņu piederīgos par pacienta aprūpes metodēm pie noteiktām saslimšanām;

1.13. informēt pacientus par iespējām saņemt valsts apmaksātus veselības aprūpes pakalpojumus, kompensējamās zāles un medicīnas ierīces, rindu veidošanas kārtību un citiem veselības aprūpes organizācijas jautājumiem;

1.14. sniegt telefoniskas konsultācijas savas kompetences ietvaros, ja nepieciešams, iesaistot arī ģimenes ārstu;

1.15. nodrošināt tādu pacientu aprūpi, kuri iekļauti ģimenes ārsta hronisko pacientu sarakstā, ko dienests reizi gadā līdz 1.februārim sagatavo atbilstoši vadības informācijas sistēmas datiem par ģimenes ārsta praksē reģistrētajām personām, kuras iepriekšējā gadā vismaz trīs reizes ar kādu no šo noteikumu 10.pielikuma 9.punktā minētajām diagnozēm ir saņēmušas valsts apmaksātus veselības aprūpes pakalpojumus kādā no ārstniecības iestādēm.

2. Ģimenes ārsta un māsas vai ārsta palīga (feldšera) darbības un finansēšanas nosacījumus ietver līgumā, kas noslēgts ģimenes ārstam ar dienestu. Ģimenes ārsta pienākums ir šī pielikuma 5. un 6. punktā noteiktajā kārtībā aprēķināto māsas un ārsta palīga (feldšera) darbības nodrošināšanas maksājumu samaksāt māsai vai ārsta palīgam (feldšera) pilnā apmērā, veicot normatīvajos aktos noteiktos nodokļu maksājumus.

3. Ja ģimenes ārsta praksē strādā gan māsa, gan ārsta palīgs (feldšeris), vairākas māsas vai vairāki ārsta palīgi (feldšeri), ģimenes ārstam ir tiesības, rakstiski vienojoties ar prakses darbiniekiem (māsām vai ārsta palīgiem (feldšeriem)), šī pielikuma 5. un 6.punktā noteiktajā kārtībā aprēķināto māsas un ārsta palīga (feldšera) darbības nodrošināšanas maksājumu samaksāt, nosakot atsķirīgu atalgojumu katram darbiniekam atbilstoši tā kvalifikācijai, stāžam un darba pienākumu apjomam.

4. Māsas vai ārsta palīga (feldšera) darba laiks dienesta līgumā ar ģimenes ārstu nevar kādā daļā sakrist ar tās pašas māsas vai ārsta palīga (feldšera) darba laiku dienesta līgumā ar citu ģimenes ārstu. Ģimenes ārsta pienākums ir nodrošināt, ka māsas vai ārsta palīga (feldšera), par ko ģimenes ārsts saņem šī pielikuma 5. un 6. punktā noteiktajā kārtībā aprēķināto māsas un ārsta palīga (feldšera) darbības nodrošināšanas maksājumu, darba laiks ir četrdesmit stundas nedēļā.

5. Māsas un ārsta palīga (feldšera) darbības nodrošināšanas maksājumu ģimenes ārsta darba vietā un ģimenes ārsta darbības pamatteritorijā strādājošai māsai vai ārsta palīgam (feldšerim) aprēķina atbilstoši šo noteikumu 287.2.apakšpunktā noteiktajai vidējai darba samaksai mēnesī:

5.1. par 1800 pieaugušo pacientu veselības aprūpi ārsta praksē un ģimenes ārsta darbības pamatteritorijā;

5.2. par 800 pacientu vecumā līdz 18 gadiem veselības aprūpi ārsta praksē un ģimenes ārsta darbības pamatteritorijā;

5.3. ja, aprēķinot māsas un ārsta palīga darbības nodrošinājuma maksājumu atbilstoši šī pielikuma 5.1. un 5.2.apakšpunktā noteiktajai kārtībai, tas ir mazāks par šo noteikumu 287.2.apakšpunktā minēto darba samaksu, to palielina līdz šo noteikumu 287.2.apakšpunktā minētajam apmēram.

6. Ģimenes ārsta praksei paredzēto māsas un ārsta palīga (feldšera) darbības nodrošināšanas maksājuma apmēru (Am) nosaka šādi:

6.1. aprēķina ģimenes ārsta māsas vai ārsta palīga (feldšera) darbības nodrošināšanas maksājuma daļu par pieaugušo pacientu aprūpi:

Ap = N:1800x(D+S), kur

N – ģimenes ārsta praksē reģistrēto pieaugušo pacientu skaits;

D – šo noteikumu 287.2.apakšpunktā noteiktā vidējā darba samaksa;

S – valsts sociālās apdrošināšanas obligāto iemaksu likme;

6.2. aprēķina ģimenes ārsta māsas vai ārsta palīga (feldšera) darbības nodrošināšanas maksājuma daļu par pacientu vecumā līdz 18 gadiem aprūpi:

Ab = Nb:800x(D+S), kur

Nb – ģimenes ārsta praksē reģistrēto pacientu skaits līdz 18 gadu vecumam;

D – šo noteikumu 287.2.apakšpunktā noteiktā vidējā darba samaksa;

S – valsts sociālās apdrošināšanas obligāto iemaksu likme;

6.3. aprēķina ģimenes ārsta praksei paredzēto māsas vai ārsta palīga (feldšera) darbības nodrošināšanas maksājuma kopējo apjomu:

Am = Ap+Ab

7. Aprūpes nodrošināšanai nepieciešamo ārstniecības personu skaitu un atbilstoši šī pielikuma 5.punktā minētajiem nosacījumiem aprēķināto darbības nodrošināšanas maksājuma apjoma sadalījumu starp vairākām māsām vai ārsta palīgiem (feldšeriem) nosaka ģimenes ārsts un to iekļauj līgumā ar dienestu.

8. Ārsta palīga (feldšera) vai māsas apmeklējums, veicot veselības aprūpi mājās (atbilstoši šo noteikumu IV.nodaļai), tiek apmaksāts saskaņā ar šo noteikumu 16.pielikumā norādītajiem tarifiem, kā arī ņemot vērā līgumā ar dienestu noteikto darba apjomu un darbības nosacījumus, ja ārsta palīgiem (feldšeriem) un māsām ir noslēgts līgums ar dienestu.

9. Ārsta palīgiem (feldšeriem), ar kuriem dienests ir noslēdzis līgumu atbilstoši šo noteikumu 97.punkta nosacījumiem, darbu apmaksā saskaņā ar šo noteikumu 287.2.apakšpunktā un šī pielikuma 11.punktā noteikto darba samaksu, ņemot vērā līgumā ar dienestu noteikto darba apjomu.

10. Feldšerpunktu darba apjoma noteikšanai izmanto:

10.1. līgumattiecībās ar dienestu esošo feldšerpunktu apmeklējumu skaitu dienesta vadības informācijas sistēmā par iepriekšējo līguma periodu;

10.2. līdz šim līgumattiecībās ar dienestu neesošo feldšerpunktu iesniegtos datus Slimību profilakses un kontroles centram par apmeklējumu skaitu feldšerpunktā iepriekšējā gadā.

11. Feldšerpunktu darba samaksas apjomu mēnesī aprēķina, reizinot šo noteikumu 287.2.apakšpunktā noteikto darba samaksu ar šādu apmeklējumu skaitam atbilstošo slodzes apjomu:

11.1. ja feldšerpunkta apmeklējumu skaits vidēji mēnesī ir līdz 210, – 0,50 slodzes;

11.2. ja feldšerpunkta apmeklējumu skaits vidēji mēnesī ir 211–325, – 0,75 slodzes;

11.3. ja feldšerpunkta apmeklējumu skaits vidēji mēnesī ir 326–420, – 1,00 slodzes;

11.4. ja feldšerpunkta apmeklējumu skaits vidēji mēnesī ir 421–525, – 1,25 slodzes;

11.5. ja feldšerpunkta apmeklējumu skaits vidēji mēnesī ir lielāks par 525, – 1,50 slodzes.

12. Jaunatvērtajiem feldšerpunktiem darba samaksas apjomu nosaka 0,5 slodzes apmērā uz sešiem mēnešiem. Pēc tam darba samaksas apjomu aprēķina atbilstoši feldšerpunkta apmeklējumu skaitam pēc dienesta vadības informācijas sistēmas datiem.

13. Ārsta palīgs (feldšeris) un māsa par atsevišķi veiktu darbu aizpilda ambulatorā pacienta talonus.

14. Dienests palielina šī pielikuma 5. un 6. punktā noteiktajā kārtībā aprēķināto ģimenes ārsta praksei paredzēto māsas un ārsta palīga (feldšera) darbības nodrošināšanas maksājuma apmēru divas reizes, ja ģimenes ārstu prakse ir vērsusies dienestā ar iesniegumu par maksājuma palielināšanu un nodrošina šādu nosacījumu izpildi:

14.1. ja ģimenes ārsta praksē uz iesnieguma iesniegšanas brīdi ir reģistrēti vismaz 1200 pacienti vai 600 pacienti vecumā līdz 18 gadiem;

14.2. ja ģimenes ārsta praksē ir vismaz divas ārstniecības un pacientu aprūpes ārstniecības personas (māsa vai ārsta palīgs (feldšeris)) un katra ir nodrošināta ar iekārtotu darba vietu;

14.3. māsas vai ārsta palīga (feldšera) pacientu patstāvīgais pieņemšanas laiks ir ne mazāks par 10 stundām nedēļā.

15. Ģimenes ārsta prakse, kurā ir reģistrēti vairāk kā 1800 pacienti vai 800 pacienti vecumā līdz 18 gadiem, nodrošina šī pielikuma 14.2. un 14.3.apakšpunktā minēto nosacījumu izpildi.

16. Ģimenes ārsta prakse, kurā ir reģistrēti vairāk kā 2200 pacienti, nodrošina, ka praksē ir vismaz divas ārstniecības un pacientu aprūpes ārstniecības personas, no kurām vismaz viena ir ārsta palīgs (feldšeris), izņemot gadījumu, ja ģimenes ārsta praksē apmāca rezidentu un reģistratora funkciju izpildi nodrošina cita persona.

17. Ģimenes ārsta prakse, kurā reģistrēti vairāk kā 2400 pacienti, nodrošina, ka praksē ir no ģimenes ārsta darbavietas atsevišķa telpa, kurā māsa vai ārsta palīgs (feldšeris) var veikt šī pielikuma 1.punktā minētos pienākumus, kā arī citus pienākumus atbilstoši kompetencei.

Veselības ministre I.Circene

14.12.2013 12:42

1259

L.Eglīte

Leonora.Eglite@vm.gov.lv

A.Reinika 67043780

Alda.Reinika@vmnvd.gov.lv